b'\n_START_ARTICLE_\nNatufi\n_START_PARAGRAPH_\nCultura Natufi a existat \xc3\xaen regiunea Mediteranean\xc4\x83 a Levantului. Era o cultur\xc4\x83 mezolitic\xc4\x83, dar neobi\xc8\x99nuit\xc4\x83 prin faptul c\xc4\x83 era sedentar\xc4\x83 sau semi-sedentar\xc4\x83, dinaintea introducerii agriculturii. Comunit\xc4\x83\xc8\x9bile de Natufi sunt posibilii str\xc4\x83mo\xc8\x99i ai constructorilor primelor a\xc8\x99ez\xc4\x83ri umane din neolitic din acea regiune, care probabil a fost cea mai timpurie din lume. Nu exist\xc4\x83 probe c\xc4\x83 ar fi cultivat deliberat cereale, dar oamenii acelor vremuri cu siguran\xc8\x9b\xc4\x83 au folosit cereale s\xc4\x83lbatice \xc8\x99i de asemenea au v\xc3\xa2nat animale (inclusiv gazele)._NEWLINE_Cu toate c\xc4\x83 tabloul s-ar putea schimba pe m\xc4\x83sur\xc4\x83 ce alte cercet\xc4\x83ri vor fi f\xc4\x83cute, se pare c\xc4\x83 nu exist\xc4\x83 nici o alt\xc4\x83 cultur\xc4\x83 similar de dezvoltat\xc4\x83, \xc3\xaen acele vremuri, \xc3\xaen tot Orientul Apropiat._NEWLINE_Numele Natufi a fost ales de Dorothy Garrod, cea care a studiat pe\xc8\x99tera Shuqba \xc3\xaen Wadi an-Natuf, situat\xc4\x83 cam la jum\xc4\x83tatea distan\xc8\x9bei dintre Jaffa \xc8\x99i Ramallah.\n_START_SECTION_\nDatarea\n_START_PARAGRAPH_\nDatarea cu carbon radioactiv localizeaz\xc4\x83 aceast\xc4\x83 cultur\xc4\x83 chiar \xc3\xaenainte de sf\xc3\xa2r\xc8\x99itul pleistocenului, \xc3\xaen perioada 12.000\xe2\x80\x939.000 \xc3\xae.Hr._NEWLINE_Aceast\xc4\x83 perioad\xc4\x83 este \xc3\xaemp\xc4\x83r\xc8\x9bit\xc4\x83 \xc3\xaen 2 subperioade: Natufianul timpuriu (12.500\xe2\x80\x9310.800 \xc3\xae.Hr.) \xc8\x99i Natufianul t\xc3\xa2rziu (10.800\xe2\x80\x939.500 \xc3\xae.Hr.)._NEWLINE_Natufianul timpuriu a ap\xc4\x83rut \xc3\xaen tandem cu Marele \xc3\x8enghe\xc8\x9b (10.800\xe2\x80\x939.500 \xc3\xae.Hr.). \xc3\x8en Levant existau mai mult de 100 tipuri de cereale, fructe, nuci \xc8\x99i alte p\xc4\x83r\xc8\x9bi comestibile ale plantelor, iar flora Levantului de atunci nu era secetoas\xc4\x83, stearp\xc4\x83, nici plin\xc4\x83 de ghimpi ca azi, ci \xc3\xaemp\xc4\x83durit\xc4\x83 \xc8\x99i \xc3\xaenfloritoare.\n_START_SECTION_\nCulturi predecesoare \xc8\x99i asociate\n_START_PARAGRAPH_\nPoporul Natufian s-a dezvoltat \xc3\xaen aceea\xc8\x99i regiune cu a Kebaranului timpuriu \xc8\x99i este v\xc4\x83zut\xc4\x83 \xc3\xaen general ca un succesor care s-a dezvoltat din pu\xc8\x9binele elemente ale acelei culturi timpurii. De asemenea existau alte culturi \xc3\xaen regiune, cum ar fi cultura Mushabiana din Negev \xc8\x99i Sinai, diferite de Kebaran \xc8\x99i v\xc4\x83zute ca juc\xc3\xa2nd un rol important \xc3\xaen dezvoltarea Natufienilor._NEWLINE_Mai mult, \xc3\xaen general, au fost discu\xc8\x9bii despre similitudinile acestor culturi cu cele g\xc4\x83site \xc3\xaen Africa Mediteranean\xc4\x83. Graeme Barker sesizeaz\xc4\x83 similitudinile \xc3\xaen arhivele arheologice respective ale culturii natufiene a Levantului \xc8\x99i descoperirile de pe coasta Africii de Nord de-a lungul grani\xc8\x9bei dintre Pleistocenul t\xc3\xa2rziu \xc8\x99i Holocenul timpuriu._NEWLINE_Ofer Bar-Yosef argumenteaz\xc4\x83 c\xc4\x83 exist\xc4\x83 semne de influen\xc8\x9be venite din Africa c\xc4\x83tre Levant, cit\xc3\xa2nd tehnica microburin \xc8\x99i forme microlitice._NEWLINE_Autori precum Christopher Ehret au construit, pe baza unei mici dovezi disponibile, scenarii despre intensa folosire a primelor construc\xc8\x9bii pentru plante \xc3\xaen Africa \xc8\x99i ca fiind un precursor pentru adev\xc4\x83ratele ferme din Cornul abunden\xc8\x9bei; dar astfel de sugestii sunt considerate specula\xc8\x9bii p\xc3\xa2n\xc4\x83 c\xc3\xa2nd vor fi str\xc3\xa2nse mai multe probe arheologice.\n_START_SECTION_\nA\xc8\x99ez\xc4\x83rile\n_START_PARAGRAPH_\nA\xc8\x99ez\xc4\x83rile au ap\xc4\x83rut \xc3\xaen regiunile \xc3\xaemp\xc4\x83durite, speciile dominante fiind stejarul \xc8\x99i fisticul. Lumini\xc8\x99urile acestor p\xc4\x83duri erau pline de ierburi \xc8\x99i gr\xc3\xa2ne. Mun\xc8\x9bii \xc3\xaenal\xc8\x9bi din Liban \xc8\x99i Ante-Liban, relieful sterp din de\xc8\x99ertul Negev din Israel \xc8\x99i Sinai, de\xc8\x99ertul Siro-Arabic din est erau zone pu\xc8\x9bin favorabile pentru a\xc8\x99ez\xc4\x83rile Natufiene, probabil pentru c\xc4\x83 deplasarea era greoaie, dar \xc8\x99i pentru c\xc4\x83 existau deja alte grupuri care exploatau aceste regiuni._NEWLINE_Locuin\xc8\x9bele natufienilor sunt semi-subterane, adesea cu funda\xc8\x9bii de piatr\xc4\x83. Suprastructurile erau probabil din vreascuri. Nu sunt urme de c\xc4\x83r\xc4\x83mid\xc4\x83 de lut, cea care a devenit popular\xc4\x83 \xc3\xaen epocile urm\xc4\x83toare ale Neoliticului pre-ol\xc4\x83rit. Casele rotunde aveau diametre \xc3\xaentre 3 \xc8\x99i 6 metri, con\xc8\x9bin\xc3\xa2nd un loc central rotund sau subrectangular pentru vatr\xc4\x83. \xc3\x8en Ain Mallaha s-au identificat urme de asemenea gropi. \xe2\x80\x9eSatele\xe2\x80\x9d puteau acoperi p\xc3\xa2n\xc4\x83 la 1000 metri p\xc4\x83tra\xc8\x9bi. A\xc8\x99ez\xc4\x83rile mai mici au fost considerate de c\xc4\x83tre cercet\xc4\x83tori ca fiind tabere._NEWLINE_Urmele de reconstruc\xc8\x9bie, din aproape toate a\xc8\x99ez\xc4\x83rile excavate, par a indica frecventa relocare ca urmare a abandon\xc4\x83rii temporare a a\xc8\x99ez\xc4\x83rii respective. A\xc8\x99ez\xc4\x83rile au fost estimate ca av\xc3\xa2nd 100\xe2\x80\x93150 de case, dar exist\xc4\x83 3 categorii: mici, medii \xc8\x99i mari, revenind \xc3\xaentre 15 m\xc2\xb2 \xc8\x99i 1000 m\xc2\xb2 pe locuitor. Nu s-au g\xc4\x83sit indicii clare de \xc3\xaenmagazinare a produselor.\n_START_SECTION_\nSedentarism\n_START_PARAGRAPH_\nO via\xc8\x9b\xc4\x83 semi-sedentar\xc4\x83 a fost posibil\xc4\x83 datorit\xc4\x83 abunden\xc8\x9bei resurselor, gra\xc8\x9bie climei favorabile din acele vremuri, cu o cultur\xc4\x83 bazat\xc4\x83 pe v\xc3\xa2n\xc4\x83torie, pescuit \xc8\x99i cules, inclusiv folosirea de cereale s\xc4\x83lbatice. Uneltele erau accesibile pentru a face uz de cereale: seceri de piatr\xc4\x83 de cremene ascu\xc8\x9bite, pentru recoltare, mojar cu pistil, pietre de m\xc4\x83cinare \xc8\x99i pu\xc8\x9buri de \xc3\xaenmagazinare.\n_START_SECTION_\nArtefacte g\xc4\x83site\n_START_PARAGRAPH_\nLama de secer\xc4\x83 apare pentru prima oar\xc4\x83 \xc3\xaen era natufienilor. Caracteristicile secerei lustruite arat\xc4\x83 c\xc4\x83 erau folosite pentru t\xc4\x83ierea tulpinilor cerealiere \xc8\x99i este o dovad\xc4\x83 indirect\xc4\x83 pentru agricultura incipient\xc4\x83. M\xc3\xa2nere din piatr\xc4\x83 \xc3\xaendreptate arat\xc4\x83 c\xc4\x83 deja se practica trasul cu arcul. S-au g\xc4\x83sit vase din piatr\xc4\x83 ce au fost folosite drept mojar pentru m\xc4\x83cinarea semin\xc8\x9belor. Se foloseau obiecte confec\xc8\x9bionate din os, inclusiv harpon \xc8\x99i c\xc3\xa2rlig de pescuit. Piatra \xc8\x99i osul erau prelucrate pentru a confec\xc8\x9biona pandantive \xc8\x99i alte ornamente. Exist\xc4\x83 \xc8\x99i c\xc3\xa2teva figurine umane confec\xc8\x9bionate din calcar (El-Wad, Ain Mallaha, Ain Sakhri), dar subiectul favorit al artei reprezentative se pare c\xc4\x83 au fost animalele. Recipiente din coaj\xc4\x83 de ou de stru\xc8\x9b au fost g\xc4\x83site \xc3\xaen Negev.\n_START_SECTION_\nSubzisten\xc8\x9b\xc4\x83\n_START_PARAGRAPH_\nPoporul natufian tr\xc4\x83ia din v\xc3\xa2n\xc4\x83torit \xc8\x99i cules. Conservarea r\xc4\x83m\xc4\x83\xc8\x99i\xc8\x9belor plantelor era deficitar\xc4\x83 din cauza st\xc4\x83rii solului, dar cereale s\xc4\x83lbatice, legumele, migdalele, ghindele \xc8\x99i fisticul se poate s\xc4\x83 fi fost colectate. Osemintele g\xc4\x83site indic\xc4\x83 faptul c\xc4\x83 gazela (Gazella gazella \xc8\x99i Gazella subgutturosa) era prada principal\xc4\x83. Suplimentar, c\xc4\x83prioara, bourul \xc8\x99i porcul s\xc4\x83lbatic erau v\xc3\xa2nate \xc3\xaen zona de step\xc4\x83. P\xc4\x83s\xc4\x83rile \xc8\x99i pe\xc8\x99tii de ap\xc4\x83 dulce formau parte din dieta locuitorilor V\xc4\x83ii de pe R\xc3\xa2ul Iordan.\n_START_SECTION_\nDezvoltarea agriculturii\n_START_PARAGRAPH_\nConform unei teorii, s-a produs brusc o schimbare a climei, Marele \xc3\x8enghe\xc8\x9b (cca. 10800\xe2\x80\x939500 \xc3\xae.Hr.), ce a inspirat dezvoltarea agriculturii. Marele \xc3\x8enghe\xc8\x9b a fost o pauz\xc4\x83 de aproximativ 1000 de ani \xc3\xaen marile temperaturi predominante de la ultima Er\xc4\x83 glaciar\xc4\x83, ce a provocat secet\xc4\x83 violent\xc4\x83 \xc3\xaen Levant. Aceasta a periclitat cerealele s\xc4\x83lbatice, ce nu mai f\xc4\x83ceau fa\xc8\x9b\xc4\x83 terenului arid, dar de care popula\xc8\x9bia a devenit dependent\xc4\x83 pentru a sus\xc8\x9bine via\xc8\x9ba relativ sedentar\xc4\x83. Prin degajarea artificial\xc4\x83 a tuf\xc4\x83riilor \xc8\x99i prin plantarea semin\xc8\x9belor ob\xc8\x9binute din alt\xc4\x83 parte, au \xc3\xaenceput s\xc4\x83 practice agricultura.\n_START_SECTION_\nC\xc3\xa2inele domesticit\n_START_PARAGRAPH_\n\xc3\x8en siturile arheologice natufiene s-au g\xc4\x83sit dovezi ale domesticirii c\xc3\xa2inelui. \xc3\x8en Israel, la situl din Ein Mallaha, datat la 12000 \xc3\xae.Hr., r\xc4\x83m\xc4\x83\xc8\x99i\xc8\x9bele unui b\xc4\x83tr\xc3\xa2n \xc8\x99i a unui c\xc4\x83\xc8\x9belu\xc8\x99 de 4\xe2\x80\x935 luni au fost g\xc4\x83site \xc3\xaengropate \xc3\xaempreun\xc4\x83. \xc3\x8entr-un alt sit natufian de la pe\xc8\x99tera Hayonim s-au g\xc4\x83sit oameni \xc3\xaengropa\xc8\x9bi cu 2 c\xc3\xa2ini.\n_START_SECTION_\nArt\xc4\x83\n_START_PARAGRAPH_\n\xc3\x8endr\xc4\x83gosti\xc8\x9bii de la Ain Sakhri, un obiect sculptat \xc3\xaen piatr\xc4\x83, aflat la British Museum, este cea mai veche descriere a unui cuplu f\xc4\x83c\xc3\xa2nd dragoste. A fost descoperit \xc3\xaen pe\xc8\x99tera Ain Sakhri, \xc3\xaen de\xc8\x99ertul din Iudea. A fost inclus \xc3\xaen seria BBC: A History of the World in 100 Objects  (Istoria lumii \xc3\xaen 100 obiecte).\n_START_SECTION_\n\xc3\x8enmorm\xc3\xa2nt\xc4\x83ri\n_START_PARAGRAPH_\nCimitirele erau localizate \xc3\xaen a\xc8\x99ez\xc4\x83ri, adesea \xc3\xaen gropi \xc3\xaen case abandonate, dar \xc8\x99i \xc3\xaen pe\xc8\x99terile din Mount Carmel \xc8\x99i Dealurile Iudeei. Gropile erau acoperite cu rebuturi din construc\xc8\x9bii, ceea ce face dificil\xc4\x83 identificarea obiectelor funerare. Unele morminte sunt acoperite cu lespezi de calcar. Trupurile erau fie \xc3\xaentinse, fie flexate, neexist\xc3\xa2nd o pozi\xc8\x9bie anume. S-au g\xc4\x83sit at\xc3\xa2t morminte singulare, c\xc3\xa2t \xc8\x99i multiple, \xc3\xaen special \xc3\xaen Natufianul timpuriu \xc8\x99i r\xc4\x83m\xc4\x83\xc8\x99i\xc8\x9be umane r\xc4\x83v\xc4\x83\xc8\x99ite, indic\xc3\xa2nd r\xc4\x83v\xc4\x83\xc8\x99irea mormintelor._NEWLINE_Rata mortalit\xc4\x83\xc8\x9bii infantile era ridicat\xc4\x83, o treime din mor\xc8\x9bi fiind copii cu v\xc3\xa2rste \xc3\xaentre 5 \xc8\x99i 7 ani._NEWLINE_Decapitarea post-mortem se practica \xc3\xaen Pe\xc8\x99tera Hayonim, Naham Oren \xc8\x99i Ain Mallaha. Uneori, craniile erau decorate cu m\xc4\x83t\xc4\x83nii de cochilii (El-Wad). Obiectele mortuare constau \xc3\xaen ornamente personale, cum sunt m\xc4\x83t\xc4\x83niile f\xc4\x83cute din cochilii, din\xc8\x9bi de c\xc4\x83prioar\xc4\x83 ro\xc8\x99ie, oase \xc8\x99i pietre. Erau de asemenea \xc8\x99i pandantive, cercei, coliere \xc8\x99i curele cu ornamente._NEWLINE_\xc3\x8en 2008, morm\xc3\xa2ntul unui \xe2\x80\x9epreot\xe2\x80\x9d natufian a fost descoperit (\xc3\xaen rapoartele media cunoscut ca \xc8\x99aman sau vraci). Morm\xc3\xa2ntul con\xc8\x9binea carapacele complete a 50 de \xc8\x9bestoase, care se presupune c\xc4\x83 ar fi fost m\xc3\xa2ncate la osp\xc4\x83\xc8\x9bul funerar.'